**Broj: 711-I-918-M-84/18-02-17**

Zagreb, 29. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Borisa Tušeka, općinskog načelnika Općine Novi Golubovec, za davanjem mišljenja Povjerenstva,** na 16. sjednici, održanoj 29. lipnja 2018.g., daje sljedeće

**MIŠLJENJE**

1. **Članovi predstavničkih tijela jedinica lokalne i regionalne (područne) samouprave, odnosno članovi općinskih i gradskih vijeća, kao i članovi županijske skupštine, nisu dužnosnici u smislu odredbi ZSSI-a i na iste se ne primjenjuju odredbe navedenog Zakona.**
2. **U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika, te otklanjanja svake sumnje da je dužnosnik svoj položaj na bilo koji način iskoristio radi ostvarivanja privatnih interesa ili interesa povezanih osoba, upućuje se dužnosnik Boris Tušek, općinski načelnik Općine Novi Golubovec da pravovremeno podnese novi zahtjev za davanjem mišljenja Povjerenstva ako bi se promijenile okolnosti na temelju kojih je Povjerenstvo dalo ovo mišljenje, odnosno u slučaju dvojbi oko postupanja u skladu s odredbama ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Boris Tušek, općinski načelnik Općine Novi Golubovec. U knjigama ulazne pošte zahtjev je zaprimljen pod poslovnim brojem: 711-U-1974-M-84/18-01-1 21. lipnja 2018. g., povodom kojeg se vodi predmet broj M-84/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Boris Tušek povodom obnašanja dužnosti općinskog načelnika Općine Novi Golubovec obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da Općina Novi Golubovec provodi postupke jednostavne (bagatelne) nabave za komunalne poslove vrijednosti do 500.000,00 kn bez PDV-a te se traži mišljenje Povjerenstva mogu li poslovni subjekti čiji su predsjednik ili članovi Općinskog vijeća Općine Novi Golubovec vlasnici ili u kojima isti imaju udjele u vlasništvu sudjelovati u navedenim postupcima javne nabave odnosno nalaze li se predsjednik i članovi Općinskog vijeća Općine Novi Golubovec u opisanoj situaciji u sukobu interesa.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Osim dužnosnika koji su izričito navedeni u članku 3. stavku 1. od točke 1. do točke 45. ZSSI-a, u članku 3. stavku 2. ZSSI-a propisano je da se dužnosnicima smatraju i obnašatelji dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, dok je člankom 3. stavkom 3. ZSSI-a propisano da se pojedine odredbe ZSSI-a odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Slijedom iznesenog, članovi općinskog vijeća Općine Novi Golubovec ne smatraju se dužnosnicima niti obnašateljima dužnosti prema odredbama ZSSI-a, odnosno na iste se ne primjenjuju odredbe ZSSI-a.

Iako članovi općinskih vijeća nisu dužnosnici u smislu odredbi ZSSI-a, pa stoga niti obveznici postupanja sukladno odredbama navedenog Zakona, Povjerenstvo tumači kako obnašanje dužnosti vijećnika općinskog vijeća nedvojbeno predstavlja obnašanje određene javne dužnosti, s obzirom da je općinsko vijeće predstavničko tijelo građana na lokalnoj razini, stoga su i članovi općinskih vijeća obvezni poštivati načelo da se javna dužnost obnaša prvenstveno u javnom interesu te da se samo obnašanje javne dužnosti ne smije koristiti za osobni probitak ili probitak povezan osobe

Povjerenstvo napominje kako je za davanje smjernica i uputa u odnosu na postavljeni zahtjev za davanjem mišljenja nadležno Ministarstvo uprave, stoga se dužnosnik Boris Tušek upućuje da se obrati nadležnom Ministarstvu.

Također, Povjerenstvo ukazuje da je Akcijskim planom za 2015. i 2016. godinu uz Strategiju suzbijanja korupcije za razdoblje od 2015. do 2020. godine („Narodne novine“ broj 79/15.) propisana mogućnost osnivanja antikorupcijskih povjerenstava na razini jedinica lokalne i područne (regionalne) samouprave koje provedbenim radnjama može dati upute o načinu upravljanja situacijom sukoba interesa onim osobama koje obnašaju dužnost člana predstavničkog tijela jedinice lokalne samouprave.

Obzirom da je na internetskoj stranici Krapinsko-zagorske županije http://www.kzz.hr objavljeno da je dana 14. ožujka 2018.g. održana konstituirajuća sjednica Antikorupcijskog povjerenstva Krapinsko-zagorske županije, članovi Općinskog vijeća Općine Novi Golubovec koja se nalazi na području iste županije, a koji bi se u obnašanju navedene dužnosti eventualno našli u situaciji odlučivanja o osobnim pravima i pravnim interesima te pravnim interesima poslovnih subjekata s kojima su interesno povezani, mogu se u opisanim okolnostima obratiti navedenom tijelu sa zahtjevom davanja uputa kako postupiti u navedenoj situaciji.

U konkretnom slučaju dužnosnik Boris Tušek nije zatražio mišljenje Povjerenstva koje bi bilo vezano za njegovu osobnu dvojbu u obnašanju dužnosti odnosno koje bi se odnosilo na situaciju u kojoj bi se dužnosnik osobno našao u situaciji sukoba interesa. Obzirom na dužnosnikove privatne interese koji bi mogli kolidirati s javnim interesima.

Međutim, Povjerenstvo upućuje dužnosnika Borisa Tušeka, povodom obnašanja dužnosti općinskog načelnika Općine Novi Golubovec da u postupcima jednostavne (bagatelne) nabave koje provodi Općina Novi Golubovec prilikom donošenja odluka pravovremeno poduzima radnje kojima čuva vlastiti integritet i vjerodostojnost kao i povjerenje građana.

Ukoliko bi sam dužnosnik Boris Tušek bio u nekoj dvojbi prilikom donošenja odluka ili postupanja u odnosu na provedbu navedenih postupaka javne nabave, upućuje se da podnese novi zahtjev za davanjem mišljenja.

 Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Boris Tušek, elektronička dostava
2. Objava na internetskoj stranici Povjerenstva
3. Pismohrana